L-assedju ta' Ġerusalemm "U int, o bniedem, ħu maduma, qegħedha quddiemek u ħażżeż fuqha l-belt ta' Ġerusalemm. Imbagħad assedjaha, ibni ħajt madwarha, tella' rampa magħha, u qassam il-kamp kontriha, u waqqaf dawramejt magħha l-magni għall-ħatt tas-swar. Ħu taġen tal-ħadid, u qiegħdu bħallikieku ħajt tal-ħadid bejnek u bejn il-belt, u dawwar wiċċek lejha: tkun hi l-assedjata u int li tassedjaha. "Dan hu sinjal għal dar Iżrael . "U int imtedd fuq ġenbek tax-xellug, u jien inqiegħed fuqek il-ħażen ta' Iżrael. Int titgħabba bil-ħażen tagħhom daqs l-għadd tal-jiem li ddum mimdud. U jiena nagħmillek l-għadd tal-jiem tliet mija u disgħin, daqs kemm jgħoddu s-snin tal-ħażen tagħhom; għal daqshekk żmien int titgħabba bil-ħażen ta' dar Iżrael. Meta jintemmu dawn, int timtedd għat-tieni darba fuq il-ġenb tal-lemin u titgħabba bil-ħażen ta' dar Ġuda erbgħin jum, jum għal kull sena. "Imbagħad dawwar wiċċek lejn l-assedju ta' Ġerusalemm u bi driegħek mikxuf ħabbar kontriha. U, arani, jien norbtok bil-ħbula, u ma tkunx tista' ddur minn ġenb għall-ieħor, sakemm ma tkunx temmejt il-jiem tal-assedju tiegħek. Il-kastig tal-ġuħ "Imbagħad ħu qamħ u xgħir , ful u għads, millieġ u spelta, ixħethom ġo magħġna, u agħġen minnhom il-ħobż għalik. U tiekol minnu tul il-jiem li int iddum mimdud fuq ġenbejk, jiġifieri tliet mija u disgħin jum. L-ikel li tiekol ikun bl-użin ta' għoxrin xekel kull jum; u tiekol minnu darba kull erbgħa u għoxrin siegħa. Tixrob l-ilma bil-qjies ukoll: waħda minn sitta ta' ħin , darba kull erbgħa u għoxrin siegħa. U int tikolha bħal ftira tax-xgħir, moħmija quddiemhom bil-ħmieġ ta' bniedem." "Hekk, jgħid il-Mulej, ħobżhom maħmuġ għad jieklu wlied Iżrael fost il-ġnus fejn jien se nsuqhom." U jien għedt: "Ah! Sidi Mulej! Qatt ma tniġġist; sa minn żgħoriti, qatt sal-lum ma kilt minn bhima mejta, jew żbranata, u qatt ma daħal f'ħalqi laħam imniġġes." U qalli: "Ara, se nagħtik il-ħmieġ tal-baqar flok ħmieġ il-bniedem biex taħbeż il-ħobż tiegħek bih." U ssokta jgħidli: "O bniedem: Arani, se naqta' l-provvista tal-ħobż minn Ġerusalemm u b'qalbhom ittaqtaq u mriegħda jiżnu l-ħobż li jieklu u jkejlu l-ilma li jixorbu. Hekk, neqsin mill-ħobż u l-ilma, jibqgħu skantati l-wieħed u l-ieħor sakemm jinfnew bi ħżunithom."